На основу члана 2. Одлуке о образовању Савета за здравље („Службени гласник Града Врања“ бр. 41/13) Савет за здравље општине Владичин Хан, на седници, одржаној 04.03.2016. године, донео је

**ПОСЛОВНИК**

**О РАДУ САВЕТА ЗА ЗДРАВЉЕ**

Члан 1.

Овим Пословником уређује се начин рада Савета за здравље (у даљем тексту: Савет), а посебно:

1. права и дужности председника и чланова Савета ;

2. поступак доношења аката;

3.заказивање и одржавање седница Савета;

4. поступак по приговору о повреди појединачних права пацијената;

5. разматрање извештаја саветника права пацијената;

6. извештавање о раду Савета за здравље у области заштите права пацијената;

7. јавност рада Савета;

8. обављање стручних, административних и других послова за Савет.

**I ПРАВА И ДУЖНОСТИ ПРЕДСЕДНИКА И ЧЛАНОВА САВЕТА**

Члан 2**.**

Председник Савета:

1. представља и заступа Савет;

2.сазива седнице Савета, предлаже дневни ред, председава седницама Савета и потписује одлуке Савета;

3. стара се о извршавању одлука Савета;

4. сарађује са органима и телима Општине, саветником права пацијената, Републичким фондом за здравствено осигурање и другим телима из подручја везаних за здравље ;

5. информише јавност о раду Савета;

6. стара се о подизању нивоа информисаности јавности о правима пацијената и едукацији пацијената о прописима у области здравствене заштите;

7. предлаже мере за заштиту и промоцију права пацијената, предлаже начине унапређења рада саветника права пацијената и стара се о имплементацији усвојених мера;

8. обавља и друге послове које му повери Савет.

Председник Савета за свој рад одговара Савету.

Члан 3.

Члан Савета има права и дужности:

1. да присуствује седницама Савета и да учествује у њиховом раду;

2. да предлаже Савету разматрање појединих питања из његовог делокруга;

3. да расправља и изјашњава се о сваком питању које је на дневном реду Савета и о њему одлучује;

4. да предлаже доношење закључка, препоруке, мишљења, односно предлога мера из делокруга Савета;

5. да тражи и добије податке и обавештења од надлежних органа Општине потребне за обављање дужности члана Савета;

6. доприноси подизању нивоа информисаности јавности о правима пацијената;

7. предлаже мере за заштиту и промоцију права пацијената, предлаже начине унапређења рада саветника права пацијената и стара се о имплементацији усвојених мера.

**II ПОСТУПАК ДОНОШЕЊА АКАТА**

Члан 4.

Савет у вршењу послова из своје надлежности доноси решења,закључке, препоруке и мишљења.

Ако овим Пословником није друкчије одређено, право подношења предлога аката има сваки члан Савета.

Предлог се подноси председнику Савета у писаном облику.

Члан 5.

Акта Савета потписује председник Савета.

Члан 6.

Пословник о раду Савета и програм рада Савета објављују се на огласној табли и интернет презентацији Општине.

**III ЗАКАЗИВАЊЕ И ОДРЖАВАЊЕ СЕДНИЦА САВЕТА**

1.Сазивање седнице

Члан 7.

Седнице Савета сазива председник Савета писаним позивом, а уколико је он спречен или не сазива седнице, седницу ће сазвати председник Скупштине.

Позив за седницу доставља се члановима Савета накасније 48 часова пре часа одређеног за почетак седнице. Изузетно, из разлога хитности,седница се може заказати и у краћем року, али не краћем од 24 часа пре часа одређеног за почетак седнице.

Уколико постоје оправдани разлози седница се може заказати и телефонским путем.

На седнице Савета могу се позвати стручњаци из појединих подручја везаних за здравље и друге особе које одреди Председник Савета.

Уз позив за седницу доставља се предлог дневног реда, материјал о којем ће се водити расправа и записник са претходне седнице, а у случају из става 3. овог члана, члановима се саопштава предлог дневног реда.

Члан 8.

Пре утврђивања дневног реда гласа се о усвајању записника са претходне седнице Савета,односно примедбама на записник које може ставити сваки члан Савета.

Допуну,односно измену дневног реда седнице Савета може предложити сваки члан Савета.

Дневни ред усваја Савет.

Члан 9.

Седници Савета председава Председник Савета, а у случају његове одсутности члан Савета кога Савет одреди.

У раду Савета могу учествовати, без права гласа, и друге особе које су позване на седницу Савета.

Председник Савета даје и одузима реч члановима Савета и другим учесницима, редоследом којим су се пријавили, при чему првенство има члан Савета.

Ради делотворнијег рада на седници, учесник треба да говори кратко и у вези с предметом расправе, не понављајући оно што је већ речено.

Ред на седници Савета одржава Председник Савета.

Члан 10.

Савет одлучује већином гласова присутних чланова Савета.

О сваком питању на дневном реду Савет одлучује након расправе.

Члан 11.

Савет по правилу одлучује јавним гласањем чланова, дизањем руку чланова Савета, који се изјашњавају “за” предлог, “против” предлога или се “уздржавају” од гласања.

Члан 12.

О раду на седници Савета води се записник, који потписују Председник Савета и записничар.

Члан 13.

Записник садржи: редни број седнице, време и место одржавања седнице, имена присутних и одсутних чланова Савета, имена других присутних, дневни ред седнице, приказ тока седнице с називима предлога о којима се расправљало и одлучивало, имена учесника, резултат гласања о сваком поједином предлогу и називе аката који су донети на седници.

Члан 14.

Изузетно,из разлога хитности,седница се може одржати телефонским путем,тако што председник Савета или друго овлашћено лице прикупља изјашњења чланова Савета о материјалима који су на дневном реду седнице.

**IV ПОСТУПАК ПО ПРИГОВОРУ О ПОВРЕДИ ПОЈЕДИНАЧНИХ ПРАВА ПАЦИЈЕНАТА**

Члан 15.

Савет за здравље обезбеђује заштиту права пацијената поступајући по приговору пацијента или његовог законског заступника о повреди појединачних права (даље:приговор), када је подносилац приговора незадовољан извештајем саветника права пацијената.

У разматрању приговора Савет поступа по процедури прописаној за поступање саветника за права пацијената.

Савет је обавезан да се у поступку по приговору придржава прописа којима се уређује заштита података о личности.

**V РАЗМАТРАЊЕ ИЗВЕШТАЈА САВЕТНИКА ПРАВА ПАЦИЈЕНАТА**

Члан 16.

Савет разматра тромесечне, шестомесечне и годишње извештаје о раду саветника права пацијената. Приликом разматрања извештаја Савет може тражити од саветника права пацијената додатне информације и објашњења.

Савет ће приликом давања мишљења о раду саветника права пацијената изнети општу оцену његовог рада са становишта заштите права пацијената, са посебним нагласком на предузетим мерама заштите права пацијената деце и лица са сметњама у развоју као и особа са менталним сметњама, општу оцену рада са становишта примене прописа, уочене пропусте и препоруке за његово отклањање, а такође ће предложити мере за унапређење заштите права пацијената.

**VI ИЗВЕШТАВАЊЕ О РАДУ САВЕТА ЗА ЗДРАВЉЕ У ОБЛАСТИ ЗАШТИТЕ ПРАВА ПАЦИЈЕНАТА**

Члан 17.

Савет за здравље доставља једном годишње извештај о раду Скупштини општине Владичин Хан.

Извештај садржи нарочито број и структуру приговора, општу оцену рада установа и приватне праксе за које је водио поступке по приговору са становишта примене прописа у раду, уочене пропусте и препоруке за њихово отклањање, као и критике и похвале.

Извештај обавезно садржи делове о стању у области заштите права пацијената деце и лица са сметњама у развоју, као и особа са менталним сметњама.

Извештај може да садржи иницијативу за измену или доношење појединих прописа ради отклањања недостатака и ефикаснијег рада.

**VII ЈАВНОСТ РАДА**

Члан 18.

Рад Савета је јаван.

Представници средстава јавног информисања имају право да прате рад Савета, а ради потпунијег и тачнијег информисања јавности о раду Савета, могу се давати службене изјаве и одржавати конференције за новинаре.

Извештаји о раду и активности Савета за достављају се надлежној служби ради објављивања на званичној веб страници Општине.

Службене изјаве о раду Савета даје Председник Савета или члан Савета кога он овласти.

**VIII ОБАВЉАЊЕ СТРУЧНИХ, АДМИНИСТРАТИВНИХ И ДРУГИХ ПОСЛОВА ЗА САВЕТ**

Члан 19.

Стручне и административно – техничке послове за потребе Савета вршиће службе Општинске управе.

**IX ЗАВРШНЕ ОДРЕДБЕ**

Члан 20.

Овај Пословник ступа на снагу осмог дана од дана објављивања на огласној табли Општине .

Овај Пословник објавити и на интернет презентацији Општине .

**САВЕТ ЗА ЗДРАВЉЕ**

**Број 06-20/1/2016-01**

**ПРЕДСЕДНИЦА САВЕТА**

 **др Стана Миљковић**